**Kontraktačné dni a veľtrhy cvičných firiem v roku 2020**

Kontraktačné dni, medzinárodné ale aj regionálne veľtrhy cvičných firiem (ďalej len CF) umožňujú žiakom preveriť, upevniť ale aj získať podnikateľské zručnosti a zlepšiť finančnú gramotnosť. Cvičná firma využíva metódu „learning by doing“, simuluje prácu reálnej firmy. Cvičné firmy v rámci veľtrhov a kontraktačných dní rozvíjajú finančnú gramotnosť a podnikateľské zručnosti prakticky a hravou formou, čím motivujú aj ďalších žiakov.

Súčasťou veľtrhov a kontraktačných dní sú vždy súťaže CF v kategóriách ako katalóg, stánok, logo, slogan, podnikateľský zámer, elektronické prezentácie a najnovšie aj „90 sekúnd vo výťahu“. Víťazi jednotlivých kategórií postupujú na medzinárodný veľtrh cvičných firiem Slovenska, z ktorého je krok na účasť na veľtrhoch v zahraničí.

Myšlienka zaviesť školské kontraktačné dni CF sa zrodila z dôvodu, že nie všetky CF, ktoré by aj veľmi chceli, sa môžu zúčastniť celoslovenského medzinárodného veľtrhu CF či už z kapacitných alebo finančných dôvodov.

Cieľom kontraktačných dní a regionálnych veľtrhov CF je umožniť čo najväčšiemu počtu žiakov vyskúšať si a získať na nečisto podnikateľské zručnosti a finančnú gramotnosť.

V tomto roku sa prvý kontraktačný deň CF uskutoční na Obchodnej akadémii Murgašova 94, Poprad 6. februára 2020 v priestoroch školy. Druhý v poradí pripravuje Spojená škola, Nivy 2, Šala v priestoroch Mestského kultúrneho strediska v Šali a uskutoční sa 13. februára 2020.

Tretí kontraktačný deň CF pripravuje Súkromná obchodná akadémia Žiar nad Hronom a uskutoční sa 31. marca 2020 v estrádnej sále a priľahlých priestoroch Mestského kultúrneho centra v Žiari nad Hronom.

Posledný kontraktačný deň CF v kalendárnom roku 2020 bude v decembri na Obchodnej akadémii v Seredi.

Vyvrcholením kontraktačných dní a regionálnych veľtrhov CF je účasť na Medzinárodnom veľtrhu cvičných firiem Slovenska, ktorý bude v novembri 2020. V rámci medzinárodných aktivít sa naše cvičné firmy už teraz pripravujú na účasť v Olomouci, Ostrave, v Prahe ako aj iných mestách a krajinách.

Termíny a podrobnosti o týchto podujatiach nájdete na <http://www.sccf.sk/kontraktacne-dni-a-regionalne-veltrhy-cf-3c.html> a na <http://www.sccf.sk/veltrhy-v-zahranici-3d.html> .